**Privighetoarea pe cruce**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Ion Brad

Nimeni nu poate muta

Pământul în Cer.

Poate că numai privighetoarea,

Poate că numai cântecul ei.

Dar i s-a tăiat limba.

Nimeni n-o mai aude, nimeni

N-o mai aude cum cântă

Pe crucea bisericii:

„Scoală, Doamne,

Să nu biruie omul”.

\* \* \*

Mariei Macovei şi lui Leons Briedis

Sunt un câine

Invers zămislit –

Cine-mi aruncă un os,

Mă întărâtă mai tare.

Domnilor,

Strângeţi ciolanele!

Strângeţi ciolanele

Şi plecaţi!

A venit vremea

Patriei mele.

Sunt om. Om sunt.